DOI: 10.14457/tu.the.2015.977
title: สิทธิในการรับบริการของผู้ป่วยซึ่งเป็นผู้ต้องขังที่มารับบริการในโรงพยาบาลตำรวจ

description: การศึกษาเรื่อง"สิทธิในการรับบริการของผู้ป่วยที่เป็นผู้ต้องขังที่มารับบริการในโรงพยาบาลตำรวจ" การวิจัยครั้งนี้  มีวัตถุประสงค์การวิจัย 1) เพื่อศึกษาสิทธิการรับบริการสิทธิผู้ต้องขังที่เป็นผู้ป่วยซึ่งเป็นผู้ต้องขังที่มารับบริการในโรงพยาบาลตำรวจ และ 2) เพื่อศึกษาปัญหาและอุปสรรคของบุคลากรที่มีส่วนเกี่ยวข้องในการดูแลผู้ป่วยซึ่งเป็นผู้ต้องขังที่มารับบริการในโรงพยาบาลตำรวจ โดยผู้ให้ข้อมูลที่สำคัญ "(Key Informant)” คือ ทีมสหวิชาชีพที่เกี่ยวข้อง ได้แก่ แพทย์ พยาบาล นักกายภาพบำบัด เจ้าหน้าที่ตำรวจ และนักสังคมสงเคราะห์การศึกษาครั้งนี้เป็นการศึกษาวิจัยเชิงคุณภาพ (Qualitative Research) โดยใช้วิธีการสัมภาษณ์แบบเชิงลึก (In Depth Interview) ซึ่งเป็นเทคนิคในการเก็บข้อมูลและได้ค้นคว้าและรวบรวมข้อมูลจากเอกสารที่เกี่ยวข้อง เช่น หนังสือ บทความ ตำราทางวิชาการ วิทยานิพนธ์, สารนิพนธ์ ผลงานวิจัยที่เกี่ยวข้อง ผลการวิจัย พบว่า 1.สิทธิการรับบริการสิทธิผู้ต้องขังที่เป็นผู้ป่วยซึ่งเป็นผู้ต้องขังที่มารับบริการในโรงพยาบาลตำรวจ พบว่า ผู้ต้องขังที่เป็นผู้ป่วยมีสิทธิที่จะได้รับการรักษาพยาบาลโดยไม่เสียค่าใช้จ่าย โดยเรือนจำทุกแห่งมีสถานพยาบาล และเจ้าหน้าที่พยาบาลคอยให้การบำบัดรักษาโรคให้กับผู้ต้องขังตามสมควร แต่ถ้าป่วยเกินขีดความสามารถของสถานพยาบาล ก็จะมีการพิจารณาส่งตัวออกรับการรักษาที่โรงพยาบาลภายนอก เช่น โรงพยาบาลตำรวจ เป็นต้น  2.ปัญหาและอุปสรรคของบุคลากรที่มีส่วนเกี่ยวข้องในการดูแลผู้ป่วยซึ่งเป็นผู้ต้องขังที่มารับบริการในโรงพยาบาลตำรวจ ประกอบด้วย 5 ด้าน ได้แก่2.1ด้านบุคลากร พบว่า กลุ่มแพทย์นั้นประสบกับปัญหาจากการติดขัดด้านนโยบายของทางโรงพยาบาล อีกทั้งการที่มีปริมาณงานและจำนวนผู้ป่วยที่เป็นผู้ต้องขัง กับผู้ให้การรักษาพยาบาลไม่เพียงพอ ปัญหาแพทย์บางคนที่ไม่รู้ว่าผู้ป่วยที่เป็นผู้ต้องขังมีสิทธิในการรักษาอย่างไรบ้าง ส่วนทางด้านกลุ่มพยาบาล ประสบกับปัญหาจากช่วงที่ตำรวจเปลี่ยนเวร แล้วพยาบาลเข้าไปทำการพยาบาลไม่สะดวก ทางกลุ่มนักกายภาพ ประสบกับปัญหาการไม่มีอิสระในการปฏิบัติงาน การที่มีปริมาณงานและจำนวนผู้ป่วยไม่สอดคล้องกัน ส่วนทางกลุ่มเจ้าหน้าที่ตำรวจนั้น ประสบกับปัญหากับการสื่อสารระหว่างเจ้าหน้าที่ตำรวจกับพยาบาลประจำหอผู้ป่วย และการเข้าเวรคุมผู้ต้องขังที่มารักษาตัวในโรงพยาบาลตำรวจ สำหรับกลุ่มเจ้าหน้าที่นักสังคมสงเคราะห์นั้น ประสบกับปัญหาการเปลี่ยนแปลงนโยบาย และการประสานนอกเวลาราชการ2.2ด้านการประสานงานภายในและภายนอกองค์กร พบว่า กลุ่มแพทย์ประสบกับปัญหาจากผู้ป่วยที่เป็นผู้ต้องขังมีภาวะแทรกซ้อนจากอาการป่วยทำให้ต้องปรึกษาแผนกอื่น อีกทั้งจากการจ่ายยากับห้องยา มีปัญหาเกี่ยวกับสิทธิในการรักษาผู้ป่วยที่เป็นผู้ต้องขังไม่ชัดเจน คนไข้มีภาวะแทรกซ้อน มีปัญหาจากความร่วมมือและช่วยเหลือภายในหน่วยงาน และปัญหาการประสานงานในระดับนโยบายกับหน่วยงานอื่น ๆ ด้านกลุ่มพยาบาลประสบกับปัญหาผู้ต้องหาที่มาจากเรือนจำ และการประสานงานในระดับนโยบายกับหน่วยงานอื่น ๆ ที่เกี่ยวข้อง ความคิดเห็นบุคลากรไม่ตรงกัน ทางกลุ่มนักกายภาพประสบกับปัญหาจากความร่วมมือภายในหน่วยงาน และจากการขาดการประสานงานกับหน่วยงานอื่น กลุ่มเจ้าหน้าที่ตำรวจประสบกับปัญหาความร่วมมือและการแลกเปลี่ยนความคิดหรือช่วยเหลือภายในหน่วยงาน และปัญหาเกี่ยวกับระยะเวลาการทำงาน และกลุ่มเจ้าหน้าที่นักสังคมสงเคราะห์ ประสบกับปัญหาการประสานงานกับหน่วยงานอื่น2.3ด้านงบประมาณ พบว่า กลุ่มแพทย์ มีปัญหาเกี่ยวกับระยะเวลาในการทำงานของเจ้าหน้าที่เบิกจ่ายล่าช้า ส่วนด้านกลุ่มพยาบาลประสบกับปัญหาการขาดสวัสดิการและค่าเสี่ยงภัยให้กับเจ้าหน้าที่ กลุ่มนักกายภาพประสบกับปัญหาความล่าช้าในการรับสวัสดิการต่าง ๆ จากหน่วยงาน และปัญหาของการไม่มีสวัสดิการด้านงบประมาณเพียงพอ กลุ่มเจ้าหน้าที่ตำรวจ ประสบกับปัญหาความสะดวกรวดเร็วต่อการรับสวัสดิการ ปัญหาของการขาดการอำนวยความสะดวก ปัญหาด้านความรวดเร็วสวัสดิการ2.4ด้านอุปกรณ์และเครื่องมือทางการแพทย์ พบว่า กลุ่มแพทย์ประสบกับปัญหาด้านอุปกรณ์พิเศษ เช่น พวกข้อเทียมต่าง ๆ อันนี้จะมีค่าใช้จ่ายสูง กลุ่มพยาบาลประสบกับปัญหาอายุในการใช้งาน และปัญหาของการขาดเครื่องมือและอุปกรณ์ที่เพียงพอกับภาระงาน ปัญหาของการขาดเครื่องมือเครื่องใช้อุปกรณ์ที่ทันสมัย ทำให้มีโอกาสเกิดภาวะแทรกซ้อนและปัญหาของราคาอุปกรณ์ที่สูงสำหรับอุปกรณ์และเครื่องมือทางการแพทย์ที่ทันสมัย กลุ่มนักกายภาพประสบกับปัญหาปริมาณอุปกรณ์ในการใช้งานรักษาผู้ป่วยไม่เพียงพอ ปัญหาของสถานที่ในการให้บริการกลุ่มเจ้าหน้าที่ตำรวจนั้น ประสบกับปัญหาอุปกรณ์ชำรุดและไม่พร้อมใช้ ปัญหาความพร้อมใช้ของอุปกรณ์ ปัญหาขาดอุปกรณ์ที่ทันสมัย ปัญหาของเจ้าหน้าที่ตำรวจเฝ้าขณะเคลื่อนย้ายผู้ป่วย2.5ด้านเวชภัณฑ์ยาต่าง ๆ และระเบียบการปฏิบัติต่าง ๆ พบว่า กลุ่มแพทย์ประสบกับปัญหาของประสิทธิภาพของยาเวชภัณฑ์ ปัญหาด้านสถานที่เก็บเวชภัณฑ์ยา และปัญหาของระเบียบ กฎเกณฑ์ ข้อบังคับที่ไม่สามารถยืดหยุ่น ด้านกลุ่มพยาบาลประสบกับปัญหาของการไม่มีสถานที่เก็บยาโดยเฉพาะ ปัญหาของผู้ป่วยที่ต้องใช้สิทธิฉุกเฉิน ที่ต้องขออนุมัติ ทางกลุ่มนักกายภาพ ไม่ประสบกับปัญหาในด้านนี้ ทั้งนี้สำหรับทางกลุ่มเจ้าหน้าที่ตำรวจประสบกับปัญหาการปฏิบัติต่อสิทธิเข้ารับการรักษาของผู้ป่วยที่ไม่มีประสิทธิภาพและประสิทธิผล และปัญหาระเบียบ กฎเกณฑ์ ข้อบังคับที่ไม่สามารถยืดหยุ่น และสำหรับกลุ่มเจ้าหน้าที่นักสังคมสงเคราะห์ประสบกับปัญหาสิทธิผู้ป่วยไม่เอื้ออำนวย และปัญหาด้านระเบียบในการออกใบส่งตัว